Polisie vang nege vermeende motordiewe in twee weke | Netwerk24
Deur Brenden Ruiter@Ruitervaniewind 06 Februarie 2019 06:00
Dié gesteelde motor is deur die Kraaifontein-polisie teruggevind.
In slegs twee weke het die polisie in Kraaifontein nege mense weens motordiefstal in hegtenis geneem.
Drie mans tussen die ouderdomme van 26 en 30 is verlede week in hegtenis geneem weens die besit van 'n gesteelde motor, asook vir die besit van 'n onwettige vuurwapen.
TygerBurger het onlangs berig ("Motor in japtrap gestroop", 30/01) oor hoe ses vermeende motordiewe op heterdaad betrap is toe hulle besig was om 'n gesteelde motor te stroop. Dié motor is op 24 Januarie in die Strand gesteel.
Volgens kapt. Hein Hendricks, polisiewoordvoerder van die Kraaifontein-polisie, was die polisie se honde-eenheid met roetinepatrollies besig toe hulle sien hoe 'n wit Renault-motor onverskillig naby die Ou Paarl-weg ry.
"Die beamptes het die motor van die pad afgetrek en gevind die nommerplate en lisensieskyfie stem nie ooreen nie. By nadere ondersoek is gevind die motor is verlede Desember in Claremont gesteel. Die drie verdagtes is deursoek en 'n vuurwapen, wat met 'n moord in Bityi, Umtata, verbind kan word, is by een van hulle gevind. Al drie verdagtes gaan in die Blue Downs-landdroshof verskyn," sê Hendricks.
Brig. Gerda van Niekerk, stasiebevelvoerder, het die beamptes vir hul paraatheid en toewyding geloof.